VaMadzore Nedzimwe Nhengo dzeMDC Voramba Vari Muhusungwa
Nhengo dzeMDC mbiri dzobvisiswa mari yechibatiso,ukuwo kutongwa kwemuchuchisi wemaMutare, VaLevison Chikafu,kwambomira mushire mekunge 
Dare ramagistratenhasi rapa mukana imwe nhengo ye MDC, Va Amos Musekiwa, mukana wekubvisa mari yechibatiso inosvika miriyoni imwe chete yemadhora panyaya yavari kupomerwa yekukanda bhambu repeturu pamahofisi e ZANU-PF. Dare iri rinonzi rarasa zvakare nyaya iyi kupomerwa vamwe vashanu, vanga vachipomerwa mhosva imwe chete na VaMusekiwa. Ukuwo dare reHigh Court, rabvumawo zvakare kubvisisa imwe nhengo ye MDC, Va Ishmael Kauzana, mari yechibatiso inosvika mamiriyoni gumi emadhora, pamhosva yavari kupomerwa yekukanda bhambu repeturu kuMarimba. Vaviri ava vari kuramba vari muhusungwa, sezvo vakatarisana zvakare nedzimwe mhosva dzavari kupomerwa dzekudzidzira zvehugandanga kuSouth Africa. Vamwe vose vari kupomerwawo mhosva idzi, vachiri muhusungwa, uye vakatarisirwa kumiswa pameri pedare neChipiri, uye mamwe mazuva anotevera musvondo rino rese. Rimwe gweta riri kumirira nhengo dzeMDC, Va Alec Muchadehama, vaudza mutori wenhau we Studio 7, Carole Gombakomba, zvaitika mudare redzimhosva. Tichiri panyaya dzemumatare edzimhosva, kutongwa kwevaimbove muchuchisi mukuru mudunhu reManicaland, VaLevison Chikafu, uko kwanga kuchifanirwa kutanga neMuvhoro maMutare, kwambomira sezvo gweta ravo, VaChris Ndlovu, vakumbira kudare kuti vaChikafu vabviswe muhusungwa vachiti mhosva yavari kupomerwa haina kumira zvakanaka. VaNdlovu vatiwo kutongwa kwenyaya iyi kunofanirwa kumiswa zvakare sezvo VaChikafu vasina kubatwa zvakanaka pavainge vari mumaoko emapurisa kwemazuva mashanu. Mutori wedu wenhau, Loirdham Moyo, anotiwo VaNdlovu vanofungidzira kuti pane zvematongerwo enyika zviri panyaya iri kupomerwa VaChikafu, sezvo vakambofumura gurukota rezve mitemo, VaPatrick Chinamasa, pamwe negurukota rezvevasori, VaDidymus Mutasa. Dzimwe Nhau Kubva ku Studio 7...